CELEX: 32007D0837
Language: ro
Date: 2007-11-30 00:00:00
Title: 2007/837/CE: Decizia Comisiei din 30 noiembrie 2007 de punere în aplicare a Deciziei nr. 575/2007/CE a Parlamentului European și a Consiliului în ceea ce privește adoptarea orientărilor strategice pentru perioada 2008-2013 [notificată cu numărul C(2007) 5822]

15.12.2007   
            
            
               RO
            
            
               Jurnalul Oficial al Uniunii Europene
            
            
               L 330/48
            
         
      DECIZIA COMISIEI
   
   din 30 noiembrie 2007
   de punere în aplicare a Deciziei nr. 575/2007/CE a Parlamentului European și a Consiliului în ceea ce privește adoptarea orientărilor strategice pentru perioada 2008-2013
   [notificată cu numărul C(2007) 5822]
   (numai textele în limbile bulgară, cehă, engleză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă și suedeză sunt autentice)
   (2007/837/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Decizia nr. 575/2007/CE a Parlamentului European și a Consiliului din 23 mai 2007 de instituire a Fondului European de Returnare pentru perioada 2008-2013, ca parte a Programului general „Solidaritatea și gestionarea fluxurilor migratorii” (1), în special articolul 18,
   întrucât:
   
               (1)
            
            
               Comisia ar trebui să definească orientările strategice care să stabilească cadrul de intervenție a fondului în perioada de programare multianuală 2008-2013.
            
         
               (2)
            
            
               Orientările ar trebui să definească prioritățile și, în conformitate cu articolul 15 alineatul (4) din Decizia nr. 575/2007/CE, prioritățile specifice care permit statelor membre care nu fac obiectul Fondului de coeziune să beneficieze de majorarea cofinanțării acordate prin intermediul contribuției comunitare la 75 % pentru proiectele cofinanțate de fond.
            
         
               (3)
            
            
               În conformitate cu articolele 1 și 2 din Protocolul privind poziția Danemarcei, anexat la Tratatul privind Uniunea Europeană și Tratatul de instituire a Comunității Europene, prezenta decizie nu i se aplică Danemarcei și nu prevede obligații pentru aceasta.
            
         
               (4)
            
            
               În conformitate cu articolul 3 din Protocolul privind poziția Regatului Unit și a Irlandei, anexat la Tratatul privind Uniunea Europeană și Tratatul de instituire a Comunității Europene, Irlanda a notificat, prin scrisoarea din 6 septembrie 2005, dorința sa de a participa la adoptarea și aplicarea Deciziei nr. 575/2007/CE.
            
         
               (5)
            
            
               În conformitate cu articolul 3 din Protocolul privind poziția Regatului Unit și a Irlandei, anexat la Tratatul privind Uniunea Europeană și Tratatul de instituire a Comunității Europene, Regatul Unit a notificat, prin scrisoarea din 27 octombrie 2005, dorința sa de a participa la adoptarea și aplicarea Deciziei nr. 575/2007/CE.
            
         
               (6)
            
            
               Măsurile prevăzute în prezenta decizie sunt conforme cu avizul comitetului comun „Solidaritatea și gestionarea fluxurilor migratorii”, instituit prin articolul 56 din Decizia nr. 574/2007/CE a Parlamentului European și a Consiliului din 23 mai 2007 de instituire a Fondului pentru Frontierele Externe pentru perioada 2007-2013, ca parte a Programului general „Solidaritatea și gestionarea fluxurilor migratorii” (2),
            
         ADOPTĂ PREZENTA DECIZIE:
   Articolul 1
   Orientările care stabilesc prioritățile și prioritățile specifice ale programării multianuale pentru perioada 2008-2013 sunt definite în anexă.
   Articolul 2
   Prezenta decizie se adresează Regatului Belgiei, Republicii Bulgaria, Republicii Cehe, Republicii Federale Germania, Republicii Estonia, Irlandei, Republicii Elene, Regatului Spaniei, Republicii Franceze, Republicii Italiene, Republicii Cipru, Republicii Letonia, Republicii Lituania, Marelui Ducat al Luxemburgului, Republicii Ungare, Republicii Malta, Regatului Țărilor de Jos, Republicii Austria, Republicii Polone, Republicii Portugheze, României, Republicii Slovenia, Republicii Slovace, Republicii Finlanda, Regatului Suediei, Regatului Unit al Marii Britanii și Irlandei de Nord.
   
      Adoptată la Bruxelles, 30 noiembrie 2007.
      
         
            Pentru Comisie
         
         Franco FRATTINI
         
         
            Membru al Comisiei
         
      
   
   
      (1)  JO L 144, 6.6.2007, p. 45.
   
      (2)  JO L 144, 6.6.2007, p. 22.
   
      ANEXĂ
      Orientările strategice stabilite în continuare trebuie privite în contextul unei gestionări mai eficiente a fluxurilor migratorii la toate nivelurile, astfel cum a fost inițiată de Consiliul European de la Tampere în 1999, incluzând o politică de returnare comună și lupta împotriva imigrației ilegale.
      Atunci când își pregătesc proiectele de programe multianuale, statele membre ar trebui să orienteze resursele disponibile în cadrul acestui fond către trei dintre următoarele patru priorități, care să le permită stabilirea celei mai eficiente distribuții a resurselor financiare care le-au fost alocate, în funcție de necesitățile proprii:
      PRIORITATEA 1:   Sprijin pentru dezvoltarea de către statele membre a unei abordări strategice a gestionării returnărilor
      Acesta include dezvoltarea gestionării integrate a returnărilor în toate aspectele sale. În conformitate cu articolul 3 alineatul (2) din Decizia nr. 575/2007/CE, gestionarea integrată a returnărilor ar trebui să se bazeze pe o evaluare detaliată a situației potențialelor persoane returnate în statul membru și în țara de origine a acestora, precum și a obstacolelor legate de operațiunile preconizate, să stabilească obiective pentru astfel de operațiuni și să prevadă o serie largă de măsuri care să se concentreze asupra returnării durabile și eficiente, incluzând pregătirea, aplicarea și monitorizarea ulterioară a expulzărilor.
      În cadrul acestei priorități, contribuția comunitară poate fi majorată la 75 % pentru proiecte integrate de returnare care răspund următoarelor priorități specifice:
      
                  1.
               
               
                  programe de returnare voluntară asistată;
               
            
                  2.
               
               
                  stimulente în numerar și măsuri de abordare a situației specifice a persoanelor returnate vulnerabile;
               
            
                  3.
               
               
                  planuri integrate de returnare care sprijină returnarea resortisanților țărilor terțe sau a apatrizilor care nu fac obiectul acordurilor comunitare privind readmisia sau al acordurilor naționale bilaterale privind readmisia în țările de origine, țările anterioare de rezidență sau de tranzit, cu care cooperarea în domeniul returnării este deosebit de dificilă.
               
            PRIORITATEA 2:   Sprijin pentru cooperarea dintre statele membre în domeniul gestionării returnărilor
      Acesta include stabilirea și punerea în aplicare a planurilor integrate de returnare, precum și cooperarea în domenii specifice ale gestionării integrate a returnărilor, cum ar fi pregătirea, aplicarea și monitorizarea ulterioară ale zborurilor comune pentru expulzare și ale expulzărilor comune pe cale terestră.
      În cadrul acestei priorități, contribuția comunitară poate fi majorată la 75 % pentru proiecte care răspund următoarei priorități specifice:
      
                  —
               
               
                  planuri integrate de returnare care au fost create și care vor fi, de asemenea, puse în aplicare în colaborare cu alte state membre și, dacă este cazul, cu agenția FRONTEX, cu organizații neguvernamentale și/sau cu organizații internaționale, în scopul de a reuni diferite competențe, experiențe și resurse ale autorităților statelor membre și, acolo unde este cazul, ale organizațiilor implicate.
               
            PRIORITATEA 3:   Sprijin pentru instrumentele inovatoare specifice (inter)naționale pentru gestionarea returnărilor
      Acesta include instituirea sau îmbunătățirea măsurilor de consiliere și informare privind returnarea, a măsurilor de reintegrare pentru persoanele returnate în țara de returnare, a modalităților de cooperare cu serviciile consulare și/sau de imigrare, inclusiv formarea, precum și măsuri de obținere de informații referitoare la resortisanții țărilor terțe sau la apatrizii fără acte.
      În cadrul acestei priorități, contribuția comunitară poate fi majorată la 75 % pentru proiecte care răspund următoarelor priorități specifice:
      
                  1.
               
               
                  proiecte care propun căi sau măsuri foarte inovatoare de informare și consiliere a potențialelor persoane returnate privind situația din țările de returnare și/sau alte stimulente inovatoare pentru creșterea numărului de persoane returnate voluntar, bazate pe respectul demnității persoanelor în cauză;
               
            
                  2.
               
               
                  proiecte care testează noi metode de lucru destinate să accelereze procesul de documentare a persoanelor returnate, în colaborare cu autoritățile consulare și serviciile de imigrare ale țărilor terțe.
               
            PRIORITATEA 4:   Sprijin pentru standardele comunitare și cele mai bune practici privind gestionarea returnărilor
      Acesta include aplicarea standardelor comune actuale și viitoare menționate în considerentele 13 și 14 ale Deciziei nr. 575/2007/CE și promovarea celor mai bune practici (inter)naționale, precum și căi de cooperare cu autoritățile competente ale altor state membre, de exemplu, prin utilizarea rețelei ICONET.
      În cadrul acestei priorități, contribuția comunitară poate fi majorată la 75 % pentru proiecte care răspund următoarelor priorități specifice:
      
                  1.
               
               
                  evaluări și misiuni de verificare a progreselor înregistrate în cadrul programelor, al instrumentelor și al procedurilor de returnare;
               
            
                  2.
               
               
                  măsuri adoptate la nivel național pentru a asigura punerea în aplicare corectă și eficientă a standardelor comune din domeniul returnării, astfel cum au fost instituite de legislația comunitară privind returnările, inclusiv formarea practicienilor.